钦定古今图书集成/明伦汇编/官常典/第370卷 > 唐
## 钦定古今图书集成/明伦汇编/官常典/第370卷 > 唐

唐仍置“太常卿，少卿、丞、博士佐之。统太祝、协律郎、郊
社、太乐、鼓吹、太医、太卜、廪牺、汾祠诸署令。”

按《唐书百官志》：“太常寺卿一人，正三品；少卿二人，正
四品上。掌礼乐、郊庙、社稷之事，总郊社、太乐、鼓吹、太
医、太卜、廪牺诸祠庙等署。少卿为之贰。凡大礼则赞
引有司摄事，则为亚献；三公行园陵则为副；大祭祀
省牲器，则谒者为之导；小祀及公卿嘉礼，命谒者赞
相。凡巡幸、出师、克获，皆择日告太庙。凡藏大享之器”
服有四院：一曰天府院，藏瑞应及伐国所获之宝，禘
祫则陈于庙庭；二曰御衣院，藏天子祭服；三曰乐县
院，藏六乐之器；四曰神厨院，藏御廪及诸器官奴婢。

〈注〉初有衣冠署令，正八品上。贞观元年，署废。高宗即位，改治礼郎曰奉礼郎，以避帝名。龙朔二年，改太常寺曰奉常寺，九寺卿皆曰“正卿”，少卿曰“大夫。”武后光宅元年，复改太常寺曰司常寺。

丞二人，从五品下。掌判寺事。“凡享太庙，则修《七祀》于
西门之内。”主簿二人，从七品上。

博士四人，从七品上。掌辨五礼，按王公三品以上功
过善恶为之谥，《大礼》则赞卿导引。

太祝六人，正九品上。掌出纳神主，祭祀则跪读祝文；
卿省牲则循牲告充，牵以授太官。奉礼卿二人，从九
品上。掌君臣版位，以奉朝会、祭祀之礼。“宗庙则设皇
帝位于庭，九庙子孙列焉，昭、穆异位，去爵从齿。凡樽、
彝、勺、幂、篚、坫、簠、簋、登钘、边豆，皆辨其位。”凡祭祀、朝会，
在位拜跪之节，皆赞导之。公卿巡行诸陵，则主其威
“仪鼓吹，而相其礼。”

协律郎二人，正八品上。“掌和律吕。”录事二人，从九品
上。

〈注〉有礼院修撰、检讨官各一人，府十一人，史二十三人，谒者十人，赞引二十人，太常寺、礼院礼生各三十五人，亭长八人，掌固十二人。

两京郊社署：令各一人，从七品下；丞各一人，从八品
上。“令掌五郊、社稷、明堂之位，与奉礼郎设樽罍篚幂，
而太官令实之，立燎坛积柴。合朔有变，则巡察四门
以俟变，过明则罢。”

〈注〉有府二人，史四人，典事五人，掌固五人，门仆八人，斋郎百一十人。斋郎掌供郊庙之役。太庙九室，室有长三人，以主樽罍、篚幂、锁钥；又有罍洗二人，郊坛有掌座二十四人，以主神御之物，皆礼部奏补。凡室长十年，掌座十二年，皆授官祭飨，而员少兼取。三馆学生皆绛衣、绛帻，更一番者，户部下蠲符，岁一申考。诸署所择者，太常以十月申解于礼部，如贡举法。帖《论语》及一大经。中第者录奏吏部注，冬集散官，否者番上如初。六试而绌，授散官。唐初，以郊社、太乐、鼓吹、太医、太官、左藏、乘黄、典厩、典客、上林、太仓、平准、常平、典牧、左尚、右尚为上署，钩盾、右藏、织染、掌冶为中署，珍羞、良酝、掌酝、守宫、武器、车府、司仪、崇元、导官、甄官、河渠、弩坊、甲坊、舟楫、太卜、廪牺、中校、左校、右校为下署。

太乐署：令二人，从七品下；丞一人，从八品下。乐正八
人，从九品下。令掌调钟律，以供祭飨。凡习乐，立师以
教，而岁考其师之课业，为三等以上。礼部十年大校，
未成，则五年而校。以番上下有故及不任供奉，则输
资钱以充伎衣、乐器之用。散乐闰月，人出资钱百六
十，长上者复繇役；音声人纳资者岁钱二千。博士教
“之，功多者为上第，功少者为中第，不勤者为下第。”礼
部覆之，十五年，有五上考、七中考者，授散官，直本司，
年满考少者不叙。教长上弟子四考，难色二人，次难
色二人，业成者进考得《难曲》。五十以上任供奉者为
业成。《习难色》大部伎三年而成，次部二年而成，《易色》
小部伎一年而成，皆入等第。三为业“成。业成行修谨
者为助教，博士𡙇以次补之。长上及别教未得十曲，
给资三之一；不成者，隶鼓吹署，习大、小横吹。难色四
番而成，《易色》三番而成，不成者，博士有谪内教博士
及弟子长教者，给资钱而留之。”武德后，置内教坊于
禁中。武后如意元年，改曰云韶府，以中官为使。开元
二年，又置内教坊于蓬莱宫侧，有音声博士、第一曹
博士、第二曹博士。京都置左右教坊，掌俳优杂技。自
是不隶太常，以中官为教坊使

〈注〉改唐《太乐》为乐正。有府三人，史六人，典事八人，掌固六人。文武二舞郎一百四十人，散乐二百八十二人，仗内散乐一千人，音声人一万二十七人。有别教院，开成三年改法曲所处院曰“仙韶院。”

鼓吹署：令二人，从七品下；丞二人，从八品下；乐正四
人，从九品下。令掌鼓吹之节，合朔有变，则帅工人设
五鼓于太社，执麾旒于四门之塾，置龙床。有变则举
麾击鼓，变复而止。马射，设㧏鼓、金钲，施龙床。大傩，帅
鼓角以助《侲子》之唱。

〈注〉有府三人，史六人，典事四人，掌固四人。唐并《清商》《鼓吹》为一署，增令一人。

太医署：令二人，从七品下。丞二人，医监四人，并从八
品下。医正八人，从九品下。令掌医疗之法，其属有四：
一曰医师，二曰针师，三曰按摩师，四曰咒禁师。皆教
以博士，考试登用，如国子监医师、医正、医工、疗病，书
其全之多少为考课。岁给药以防民疾。凡陵寝庙皆
储以药，尚药、太常医各一人受之。宫人患，坊有药库，
监门莅出给医师。医监、医正番别一人莅坊。凡课药
之州，置采药师一人。京师以良田为园，庶人十六以
上为药园生，业成者为师。凡药，辨其所出，择其良者
进焉。

〈注〉有府二人，史四人，主药八人，药童二十四人，药园师二人，药园生八人，掌固四人，医师二十人，医工百人，医生四十人，典药一人，针工三十人，针生二十人，按摩工五十六人，按摩生十五人，咒禁师二人，咒禁工八人，咒禁生十人。

医博士一人，正八品上；助教一人，从九品上。掌教授
诸生以《本草》、“《甲乙》《脉经》”分而为业：一曰体疗，二曰疮
肿，三曰少小，四曰耳目口齿，五曰角法。

针博士一人，从八品上；助教一人，针师十人，并从九
品下。掌教针生，以经脉孔穴，教如医生。

“按摩博士一人，按摩师四人”，并从九品下。掌教导引
之法，以除疾，损伤、折跌者正之。

《咒禁》博士一人，从九品下。掌教咒禁祓除为厉者，斋
戒以受焉。

太卜署：令一人，从七品下；丞二人，从八品下；卜正、博
士各二人，从九品下。掌卜筮之法，一曰龟，二曰五兆，
三曰易，四曰式。祭祀大事，率卜正卜日，示高于卿，退
而命龟。既灼而占，先上旬，次中旬，次下旬。小祀、小事
者，则卜正示高。命龟作，而太卜令佐莅之。季冬，帅侲
子堂赠、大傩，天子六队，太子二队，方相氏右执戈，左
执楯而导之，唱十二神名，以逐恶鬼。傩者出，磔雄鸡
于宫门、城门。

〈注〉有卜助教二人，卜师二十人，巫师十五人，卜筮生四十五人，府一人，史二人，掌固二人。

廪牺署：令一人，从八品下；丞二人，正九品下。掌牺牲
粢盛之事。祀用太牢者，三牲加酒、脯、醢，与太祝牵牲
就榜位。卿省牲，则北面告腯，以授太官。籍田则供耒
于司农卿，卿以授侍中。籍田所收，以供粢盛、五齐、三
酒之用，以馀及槀饲牺牲。

〈注〉有府一人，史二人，典事二人，掌固二人。

汾祠署：令一人，从七品下；丞一人，从八品上。掌享祭、
洒扫之制。

〈注〉有府二人，史二人，庙干二人。开元二十一年，置

“三皇、五帝以前帝王、三皇、五帝、周文王、周武王、汉高
祖、两京《武成王庙》。”令一人，从六品下；丞一人，正八品
下。掌开阖、洒扫、释奠之礼。

〈注〉有录事一人，府二人，史四人，庙干二人，掌固四人，门仆八人。神龙二年，两京置齐太公庙署，其后废。开元十九年，复置。天宝三载，初置周文王庙署；六载，置三皇、五帝庙署。七载，置三皇、五帝以前帝王庙署。九载，置周武王、汉高祖庙署。上元元年，改齐太公署为武成王庙署。朱全忠曰“武明。”